b'\n_START_ARTICLE_\nSt\xc3\xb3ra D\xc3\xadmun\n_START_SECTION_\nGeografi\n_START_PARAGRAPH_\nSt\xc3\xb3ra D\xc3\xadmun tilh\xc3\xb8rer den sydlige del af F\xc3\xa6r\xc3\xb8erne og ligger midtvejs mellem Sk\xc3\xbavoy og Sandoy i nord og Su\xc3\xb0uroy i syd og sydvest. I syd\xe2\x80\x93syd\xc3\xb8stlig retning ligger den ubeboede L\xc3\xadtla D\xc3\xadmun. Sundet mellem St\xc3\xb3ra og L\xc3\xadtla D\xc3\xadmun og Su\xc3\xb0uroy kaldes Su\xc3\xb0uroyarfj\xc3\xb8r\xc3\xb0ur, mens sundet mellem St\xc3\xb3ra D\xc3\xadmun og Sk\xc3\xbavoy kaldes D\xc3\xadmunarfj\xc3\xb8r\xc3\xb0ur._NEWLINE_St\xc3\xb3ra D\xc3\xadmun m\xc3\xa5ler 2,62 km\xc2\xb2, og de otte holmene og sk\xc3\xa6r omkring den m\xc3\xa5ler til sammen 0,01 km\xc2\xb2. \xc3\x98en har en ret rektangul\xc3\xa6r form som l\xc3\xb8ber i en spids i nord, M\xc3\xbalin, og m\xc3\xa5ler ca. 4 km p\xc3\xa5 det l\xc3\xa6ngste i nordvestlig\xe2\x80\x93syd\xc3\xb8stlig retning. Med sine klippekyster er \xc3\xb8en meget utilg\xc3\xa6ngelig, og den kan kun bestiges p\xc3\xa5 vestkysten via bjerghylden Kleivin, hvilket dog ogs\xc3\xa5 er risikabelt. De nordlige partier af \xc3\xb8en udg\xc3\xb8r en h\xc3\xb8jslette, H\xc3\xb8goyggj (395 moh.). Klettarnir (308 moh.) er en syd\xc3\xb8stlig forl\xc3\xa6ngelse af denne. G\xc3\xa5rden p\xc3\xa5 \xc3\xb8en ligger p\xc3\xa5 en lavere h\xc3\xb8jslette i sydvest, i l\xc3\xa6 af de h\xc3\xb8jere partier._NEWLINE_D\xc3\xadmun er utilg\xc3\xa6ngelig med klippekyster p\xc3\xa5 alle kanter, med bjerghylden Kleivin p\xc3\xa5 sydsiden som eneste mulighed for opstigning fra havet. Opgangen best\xc3\xa5r af trin udhugget i klippen og et r\xc3\xa6kv\xc3\xa6rk, samt en kran med spil, der bliver brugt til at hejse varer og kreaturer op eller ned. Helikopterruten har gjort det betydelig lettere at bo p\xc3\xa5 \xc3\xb8en i nutiden. Indtil 1938, hvor man byggede et betonhus til f\xc3\xa6r\xc3\xb8b\xc3\xa5dene, var man n\xc3\xb8dt til at hejse b\xc3\xa5dene 100 m lodret op, og de blev s\xc3\xa5 opbevaret i en dam ved g\xc3\xa5rden, for at de ikke skulle t\xc3\xb8rre ud. _NEWLINE_Landskabet p\xc3\xa5 \xc3\xb8en domineres af to h\xc3\xb8jsletter; den h\xc3\xb8jestliggende er H\xc3\xb8goyggj (395 m), som ogs\xc3\xa5 er \xc3\xb8ens h\xc3\xb8jeste punkt. Den lavere h\xc3\xb8jlette ligger i l\xc3\xa6 for et fra nord og vest med H\xc3\xb8goyggj og Klettarnir (308 m), hvor sidstn\xc3\xa6vnte er en forl\xc3\xa6ngelse af H\xc3\xb8goyggj. P\xc3\xa5 den lavere h\xc3\xb8jslette ligger \xc3\xb8ens eneste bebyggelse, g\xc3\xa5rden D\xc3\xadmun._NEWLINE_De stejle n\xc3\xa6s rundt om \xc3\xb8en er M\xc3\xbalin, Brei\xc3\xb0anes, \xc3\x81lvisnebbi, N\xc3\xb8van og Gr\xc3\xb8naskor. Mellem M\xc3\xbalin og Gr\xc3\xb8naskor ligger holmen \xc3\x98ssursdrangur. Der er i alt 8 holme og sk\xc3\xa6r, p\xc3\xa5 i alt 0,01\xc2\xa0km\xc2\xb2, rundt om \xc3\xb8en._NEWLINE_P\xc3\xa5 trods af utilg\xc3\xa6ngeligheden er St\xc3\xb3ra D\xc3\xadmun altid blevet anset som en frugtbar \xc3\xb8, med gode gr\xc3\xa6sarealer og rige fuglekolonier. Der er blevet drevet fangst p\xc3\xa5 b\xc3\xa5de fugle og deres \xc3\xa6g i umindelige tider og er fortsat i dag en bin\xc3\xa6ring ved siden af kv\xc3\xa6g- og f\xc3\xa5reholdet p\xc3\xa5 \xc3\xb8en. \xc3\x85rlig er der ca. 130.000 par havfugle p\xc3\xa5 \xc3\xb8en, herunder Lunde (40.000 par), ride (36.900 par), Lille stormsvale (15.000 par), Lomvie (29.600 individer) og Tejst (50 par). \xc3\x85rsagen til \xc3\xb8ens rige fugleliv er at \xc3\xb8en er fri for rotter. Man har fors\xc3\xb8gt at uds\xc3\xa6tte harer, men de klarer sig ikke p\xc3\xa5 egen h\xc3\xa5nd over l\xc3\xa6ngere tid. I juli 1808 blev F\xc3\xa6r\xc3\xb8ernes sidste Gejrfugl fanget p\xc3\xa5 \xc3\xb8en._NEWLINE_Der er mulighed for et ca. 10 minutters ophold p\xc3\xa5 \xc3\xb8en: Tag den sydlige helikoptertur fra Torshavn til Su\xc3\xb0uroy i klart vejr, og sp\xc3\xb8rg om der er landing p\xc3\xa5 St\xc3\xb3ra D\xc3\xadmun. Om sommeren, hvis vejret tillader det, ar\xc2\xadrangerer turistkontoret p\xc3\xa5 Sandoy ture til St\xc3\xb3ra D\xc3\xadmun med b\xc3\xa5den \xe2\x80\x9cHv\xc3\xadt\xc2\xadhamar\xe2\x80\x9d.\n_START_SECTION_\nFauna\n_START_PARAGRAPH_\nSt\xc3\xb3ra D\xc3\xadmun regnes som et s\xc3\xa6rligt vigtigt fugleomr\xc3\xa5de af BirdLife International, som et ynglested for ca. 130.000 par havfugle, is\xc3\xa6r lunde (40.000 par), ride (36.900 par), Lille stormsvale (15.000 par), lomvie (29.600 individer) og tejst (50 par). F\xc3\xa6r\xc3\xb8ernes sidste gejrfugl blev dr\xc3\xa6bt p\xc3\xa5 St\xc3\xb3ra D\xc3\xadmun i 1808. St\xc3\xb3ra D\xc3\xadmun har v\xc3\xa6ret et af F\xc3\xa6r\xc3\xb8ernes vigtigste steder for fuglefangst, b\xc3\xa5de i form af fangst af havfugle og indsamling af fugle\xc3\xa6g, og bonden p\xc3\xa5 \xc3\xb8en har haft fuglefjeldene for sig selv. _NEWLINE_St\xc3\xb3ra D\xc3\xadmun har ingen levedygtige populationer af vilde landpattedyr, men harer er blevet observeret flere gange.\n_START_SECTION_\nSamfund\n_START_PARAGRAPH_\nSt\xc3\xb3ra D\xc3\xadmun var et eget kirkested fra middelalderen og frem til 1920-erne. Den sidste kirke blev bygget i 1873, m\xc3\xa5lte 12\xc3\x976 alen, og forfaldt efter at kirkesognet blev nedlagt. Altertavlen havde motiv fra den nytestamentlige Emmaus vandring, malet af Svend R\xc3\xb8nne, hvis broder var sognepr\xc3\xa6sten p\xc3\xa5 Sandoy, J\xc3\xb8rgen Falk R\xc3\xb8nne. Bonden p\xc3\xa5 St\xc3\xb3ra D\xc3\xadmun holdt l\xc3\xa6gmandsgudstjenester, og kirken fik bes\xc3\xb8g af sognepr\xc3\xa6sten to gange hver sommer. _NEWLINE_Ved indf\xc3\xb8relsen af det kommunale selvstyre i 1872 blev St\xc3\xb3ra D\xc3\xadmun (D\xc3\xadmunar s\xc3\xb3kn) en del af Sandoyar prestagjalds kommuna. \xc3\x98folket s\xc3\xb8gte Lagtinget om at f\xc3\xa5 \xc3\xb8en udskilt som en egen kommune i 1909 og 1910, men fik afslag begge gange, fordi det ikke lod sig g\xc3\xb8re at bemande b\xc3\xa5de et kommune-, skole- og valgstyre. I 1923 oph\xc3\xb8rte St\xc3\xb3ra D\xc3\xadmun som et eget sogn og blev underlagt Sk\xc3\xbavoyar s\xc3\xb3kn. I 1930 blev Sk\xc3\xbavoy med St\xc3\xb3ra D\xc3\xadmun udskilt fra Sandoy som en egen kommune._NEWLINE_Post\xc3\xa5bneren p\xc3\xa5 Sk\xc3\xbavoy bragte posten til St\xc3\xb3ra D\xc3\xadmun to gange i m\xc3\xa5neden frem til 1971, der efter to gange i ugen i sommerhalv\xc3\xa5ret. Postgangen var for kr\xc3\xa6vende til at \xc3\xb8folket fik postvesenet med p\xc3\xa5 at levere oftere. Mellem 1971 og 1984 var \xc3\xb8folket bosat i T\xc3\xb3rshavn i vinterhalv\xc3\xa5ret. Siden 1984 har Strandfaraskip Landsins og senere Atlantic Airways opereret en helikopterrute via St\xc3\xb3ra D\xc3\xadmun tre gange ugentlig, hele \xc3\xa5ret. Post, forsyninger og bes\xc3\xb8gende bliver anbragt med helikopter. _NEWLINE_Siden 2012 er skolepligtige b\xc3\xb8rn blevet undervist i en egen skolestue af l\xc3\xa6rere fra T\xc3\xb3rshavn, som skiftes til at flyve ud til \xc3\xb8en.'